Vætutíð síðustu vikna og mánaða hefur sett strik í reikninginn hjá kartöflubændum í Þykkvabæ. Mygla er komin í kartöflugarða þar í fyrsta sinn í 20 ár. Garðarnir eru svo blautir að ekki er hægt að komast um þá með upptökuvélar.
Veðrið hefur leikið sunnlenska bændur grátt undanfarnar vikur. Heyskapur gekk bærilega í sumar en sums staðar hafa bændur ekki náð að hirða allan seinni slátt vegna rigninga. Þá standa kornþreskivélar víða enn heima við bæi og uppskeran liggur undir skemmdum. Kartöflubændur í Þykkvabæ hafa ekki náð að taka upp stóran hluta uppskeru sinnar vegna bleytu. Kristján Ingi Þórðarson er einn þeirra.
Bara allt blautt og búið að vera mygla síðan í júlí, komin fyrst núna eftir 20 ár. Það er óttalegt vesen og verður bara drulla. Garðar eru ónýtir af myglu, alveg skelfilegt náttúrulega. Hvers vegna kemur svona mygla? Það kemur út af loftslaginu, það verður rakt og engin sól en samt hiti og þá kemur þetta einhvers staðar að utan. Það hefur ekki verið svona slæmt áður.
Hann segir misjafnt hversu mikinn hluta af uppskerunni bændur hafa getað tekið upp. Sumir hafa náð að taka upp helming eða þaðan af minna, en aðrir stærri hluta. Í öðrum landshlutum er staðan betri, til að mynda í Hornafirði, en veðurspáin gefur ekki tilefni til bjartsýni fyrir Þykkbæinga.
Já þetta er alveg afleitt og vonandi, eða maður vonar að þetta batni eitthvað, svo að maður nái einhverju upp. Þetta er bara alveg hreint hörmung.
Rigningatíð og bleyta veldur uppskerubresti meðal kartöflubænda í Þykkvabæ. Mygla herjar á garðana í fyrsta sinn í 20 ár.